b'\n_START_ARTICLE_\nVladas \xc5\xbdulkus\n_START_SECTION_\nBiografija\n_START_PARAGRAPH_\n1962\xe2\x80\x931964\xc2\xa0m. studijavo Kauno politechnikos instituto Vilniaus filiale. 1970\xe2\x80\x931976\xc2\xa0m. neakivaizd\xc5\xbeiai studijavo Vilniaus universiteto Istorijos fakultete, 1985\xe2\x80\x931988\xc2\xa0m.\xc2\xa0\xe2\x80\x93 TSRS Moksl\xc5\xb3 Akademijos Archeologijos instituto aspirantas. 1988\xc2\xa0m. Maskvoje apgyn\xc4\x97 kandidatin\xc4\x99 disertacij\xc4\x85 \xe2\x80\x9eKlaip\xc4\x97da ir jos regionas XI\xe2\x80\x93XVII am\xc5\xbeiais\xe2\x80\x9c, 1993\xc2\xa0m. ji nostrifikuota. 1999\xc2\xa0m. Lietuvos istorijos institute apgyn\xc4\x97 humanitarini\xc5\xb3 moksl\xc5\xb3 habilitacin\xc4\xaf darb\xc4\x85 \xe2\x80\x9eKur\xc5\xa1iai vakarini\xc5\xb3 balt\xc5\xb3 gele\xc5\xbeies am\xc5\xbeiaus kult\xc5\xabroje ir visuomen\xc4\x97je\xe2\x80\x9c._NEWLINE_1969\xe2\x80\x931990\xc2\xa0m. dirbo Paminkl\xc5\xb3 konservavimo instituto Klaip\xc4\x97dos skyriuje moksliniu bendradarbiu, nuo 1979\xc2\xa0m.\xc2\xa0\xe2\x80\x93 archeolog\xc5\xb3 grup\xc4\x97s vadovu. Daugiausia tyrin\xc4\x97jo Klaip\xc4\x97dos senamiest\xc4\xaf ir piliaviet\xc4\x99. 1990\xc2\xa0m. tapo Ma\xc5\xbeosios Lietuvos istorijos muziejaus Klaip\xc4\x97doje direktoriumi, nuo 1992\xc2\xa0m. dirba Klaip\xc4\x97dos universiteto Vakar\xc5\xb3 Lietuvos ir Pr\xc5\xabsijos istorijos centre, kuris 2003\xc2\xa0m. buvo reorganizuotas \xc4\xaf Baltijos regiono istorijos ir archeologijos institut\xc4\x85. 1993\xe2\x80\x931997 ir 2001\xe2\x80\x932002\xc2\xa0m. buvo istorijos centro direktoriumi. Pirmasis Lietuvoje prad\xc4\x97jo povandenin\xc4\x97s archeologijos tyrimus. D\xc4\x97st\xc4\x97 Klaip\xc4\x97dos universiteto Istorijos katedroje. Nuo 1995\xc2\xa0m.\xc2\xa0\xe2\x80\x93 docentas, nuo 2001\xc2\xa0m.\xc2\xa0\xe2\x80\x93 profesorius. Nuo 2002\xc2\xa0m. spalio 11 d. iki 2011 m. gruod\xc5\xbeio m\xc4\x97n. Klaip\xc4\x97dos universiteto rektorius._NEWLINE_2018 m. kovo 8 d. buvo i\xc5\xa1rinktas \xc4\xaf Klaip\xc4\x97dos universiteto taryb\xc4\x85._NEWLINE_2001\xe2\x80\x932003\xc2\xa0m. Lietuvos archeologijos draugijos pirmininkas. Nuo 2008\xc2\xa0m. Lietuvos moksl\xc5\xb3 akademijos narys ekspertas, nuo 2009\xc2\xa0m.\xc2\xa0\xe2\x80\x93 UNESCO Povandeninio kult\xc5\xabros paveldo apsaugos konvencijos Mokslinio ir techninio patariamojo komiteto narys. 2009 met\xc5\xb3 Lietuvos mokslo premijos humanitarini\xc5\xb3 ir socialini\xc5\xb3 moksl\xc5\xb3 srityse laureatas u\xc5\xbe fundamentini\xc5\xb3 ir taikom\xc5\xb3j\xc5\xb3 mokslini\xc5\xb3 tyrim\xc5\xb3 darb\xc5\xb3 cikl\xc4\x85 \xe2\x80\x9eBaltai Baltijos j\xc5\xabros erdv\xc4\x97je (1994\xe2\x80\x932008\xc2\xa0m.)\xe2\x80\x9c (kartu su Algirdu Girininku ir Audrone Bliujiene). Nuo 2011 m. Lietuvos moksl\xc5\xb3 akademijos tikrasis narys. 2016 m. baland\xc5\xbeio 3 V. \xc5\xbdulkui \xc4\xafteiktos Palangos miesto garb\xc4\x97s pilie\xc4\x8dio regalijos.'